b'\n_START_ARTICLE_\nKarminm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 25 \xe2\x80\x93 29 mm), slank, rosaaktig gul m\xc3\xa5ler. Hannen har fj\xc3\xa6rformede antenner, hunnen tr\xc3\xa5dformede. Arten er lett \xc3\xa5 kjenne p\xc3\xa5 at begge vingepar har et jevnbredt, rosa tverrb\xc3\xa5nd litt utenfor midten, dessuten har vingene et smalt, m\xc3\xb8rkrosa tverrb\xc3\xa5nd n\xc3\xa6rmere roten. Larven er lang og tynn, naken og gulaktig p\xc3\xa5 farge.\n_START_SECTION_\nLevevis\n_START_PARAGRAPH_\nArten lever p\xc3\xa5 sol\xc3\xa5pne, varme steder. Larvene kan finnes p\xc3\xa5 ulike busker, blant andre gyvel, ginst, sl\xc3\xa5petorn og lyng. De voksne m\xc3\xa5lerne flyr om natten og kan p\xc3\xa5treffes mellom mai og august. De skremmes ogs\xc3\xa5 lett opp om dagen.\n_START_SECTION_\nUtbredelse\n_START_PARAGRAPH_\nArten er utbredt over det meste av Palearktis. I Norge er den funnet langs kysten vest til Vest-Agder.'